b'\n_START_ARTICLE_\nPanama\n_START_SECTION_\nEtimologija\n_START_PARAGRAPH_\nBeseda panama v krajevni indijan\xc5\xa1\xc4\x8dini pomeni\xc2\xa0\xc2\xbbobilje metuljev\xc2\xab, ki jih je v tej obmorski dr\xc5\xbeavi ve\xc4\x8d sto razli\xc4\x8dnih vrst.\n_START_SECTION_\nZgodovina\n_START_PARAGRAPH_\nOzemlje je upravno sprva pripadalo podkraljestvu Peru, po njegovi delitvi pa podkraljestvu Nova Granada. Po ve\xc4\x8dletni vojni so pod vodstvom Simona Bolivarja razglasili neodvisno Republiko Veliko Kolumbijo, v katero se je leta 1821 vklju\xc4\x8dila tudi Panama. Po izbruhu zlate mrzlice v Kaliforniji je Panama postajala vse pomembnej\xc5\xa1a za povezavo med zahodno in vzhodno obalo ZDA, ki so med letoma 1850 in 1855 zgradile \xc5\xbeelezni\xc5\xa1ko progo prek Panamske o\xc5\xbeine. Leta 1878 je Kolumbija prodala koncesije za gradnjo prekopa francoskemu podjetniku, ta pa podjetju Ferdinanda M. D. Lessepsa (graditelju Sue\xc5\xa1kega prekopa). Z gradnjo prekopa so pri\xc4\x8deli leta 1882, vendar je dru\xc5\xbeba leta 1889 bankrotirala, 1894. leta pa so povsem prenehali z deli.\n_START_SECTION_\nNeodvisna Panama in gradnja prekopa\n_START_PARAGRAPH_\nKolumbija je 1903. leta zavrnila ponudbo ZDA za gradnjo prekopa, zato so Ameri\xc4\x8dani podprli upor Panamcev in njihovo odcepitev od Kolumbije. 3. novembra 1903 so razglasili neodvisno Republiko Panamo. S sporazumom so ZDA dobile trajno pravico do uporabe in nadzora nad 10 milj (16\xc2\xa0km) \xc5\xa1irokim pasom ozemlja vzdol\xc5\xbe prekopa (t. i. Panamska cona), Panama pa gotovino, letno rento in zagotovilo neodvisnosti. Maja 1904 je ameri\xc5\xa1ka vojska zasedla Panamsko cono, leta 1906 so za\xc4\x8deli graditi prekop, promet je skozenj stekel 15. avgusta 1914.\n_START_SECTION_\nSodobnost\n_START_PARAGRAPH_\nDo leta 1968, ko je oblast prevzela voja\xc5\xa1ka hunta, je Panama delovala kot ustavna republika. Po smrti Torrijosa leta 1981 je vodenje dr\xc5\xbeave ostalo v rokah vojske, znotraj katere se je povzpel na oblast Manuel Noriega. Postopno slab\xc5\xa1anje odnosov z ZDA je decembra 1989 privedlo do ameri\xc5\xa1ke voja\xc5\xa1ke intervencije, znane kot\xc2\xa0\xc2\xbbOperacija pravi\xc4\x8dni razlog\xc2\xab, s katero so odstavili hunto in ponovno vzpostavili parlamentarno demokracijo. Volilno pravico imajo vsi panamski dr\xc5\xbeavljani, starej\xc5\xa1i od 18 let._NEWLINE_V skladu s sporazumom med ZDA in Panamo je prekop pri\xc5\xa1el pod pristojnost Paname, 31. decembra 1999 pa je Panama prevzela tudi celotno upravljanje prekopa; ZDA so obdr\xc5\xbeale le pravico do njegove obrambe.\n_START_SECTION_\nLega\n_START_PARAGRAPH_\nPanama le\xc5\xbei na najo\xc5\xbejem delu Srednje Amerike, med Karibskim morjem na severu in Tihim oceanom na jugu. Komaj 55\xe2\x80\x93100\xc2\xa0km dolg pas kopnega med obema morjema je nastal \xc5\xa1ele v mlaj\xc5\xa1em terciarju z dvigom niza tektonskih grud, zgrajenih ve\xc4\x8dinoma iz vulkanskih kamnin. Po sredini de\xc5\xbeele poteka gorski niz dveh lo\xc4\x8denih gorovij: na zahodu je \xc5\xa1ir\xc5\xa1a in vi\xc5\xa1ja Sierra de Tabasara (najvi\xc5\xa1ji vrh je ognjenik Baru ali Chiriqui, 3475 m), ki se proti vzhodu postopoma zni\xc5\xbeuje in pri Panamskem prekopu le\xc5\xbei le \xc5\xa1e 82 m visoko. V vzhodnem delu sta do 900 m visoki hribovji tik ob karibski obali (Cordillera de San Blas in Serrania del Darien) ter te\xc5\xbeko dostopne in slabo poznane gozdnate povr\xc5\xa1ine v notranjosti. Vzporedno poteka na skrajnem jugu \xc5\xa1e drugi niz hribovij in obsega polotok Azuero ter ve\xc4\x8d hribovij ob kolumbijski meji. Na \xc5\xa1irokem kontinentalnem \xc5\xa1elfu na tihooceanski strani je okoli 1600 otokov, med drugim Biserni otoki v Panamskem zalivu in otok Coiba na zahodu (494\xc2\xa0km\xc2\xb2).\n_START_SECTION_\nPodnebje\n_START_PARAGRAPH_\nJe tropsko z majhnimi temperaturnimi nihanji in obilnimi padavinami. Razlike med karibsko in tihooceansko stranjo so precej\xc5\xa1nje. Na karibski strani je 2500\xe2\x80\x934000 mm padavin (razporejene skozi vse leto), na tihooceanski pa 1100\xe2\x80\x932300 mm (de\xc5\xbeevna doba maj\xe2\x80\x93december in su\xc5\xa1na doba januar\xe2\x80\x93marec).\n_START_SECTION_\nVodovje\n_START_PARAGRAPH_\nReke so kratke in vodnate. Zaradi plovbe po Panamskem prekopu so zajezili reko Charges v Gatunsko jezero (26 m n. v.) in vi\xc5\xa1je le\xc5\xbee\xc4\x8de jezero Madden (57\xc2\xa0km\xc2\xb2).\n_START_SECTION_\nRastje\n_START_PARAGRAPH_\nNa karibski strani in na vzhodu Paname prevladuje tropski de\xc5\xbeevni gozd, ki na jugozahodu prehaja v savanskega in ponekod v savano. Gozdovi pokrivajo 44\xc2\xa0% povr\xc5\xa1ine.\n_START_SECTION_\nKmetijstvo\n_START_PARAGRAPH_\nPanama ima 672 000 ha njiv in trajnih nasadov ter 1,5 mil. ha travnikov in pa\xc5\xa1nikov. Najve\xc4\x8d izva\xc5\xbeajo banane in ostalo sadje. Da bi zmanj\xc5\xa1ali pretirano odvisnost od izvoza banan, na\xc4\x8drtno uvajajo nove kulture, kot so oljna in kokosova palma, kakav, povrtnine in tropsko sadje. Na bolj su\xc5\xa1nem jugozahodu je dobro razvita tudi mesna govedoreja.\n_START_SECTION_\nRibi\xc5\xa1tvo\n_START_PARAGRAPH_\nJe zelo pomembna dejavnost (skupni ulov 277 000 t), zlasti lov na rakce, v 90. letih se je za\xc4\x8dela uspe\xc5\xa1no razvijati tudi marikultura (raki). Najpomembnej\xc5\xa1e ribi\xc5\xa1ko pristani\xc5\xa1\xc4\x8de je Vacamonte.\n_START_SECTION_\nIndustrija\n_START_PARAGRAPH_\nRazmeroma \xc5\xa1ibka industrija predeluje doma\xc4\x8de kmetijske pridelke (sladkor, ribe, mesna industrija) in proizvaja alkoholne pija\xc4\x8de ter oskrbuje doma\xc4\x8di trg z nekaterimi industrijskimi izdelki. Ve\xc4\x8dina industrije se nahaja vzdol\xc5\xbe Panamskega prekopa med mestoma Panama in Colon.\n_START_SECTION_\nTurizem\n_START_PARAGRAPH_\nPanama ima ugodne mo\xc5\xbenosti za razvoj turizma (slikovita pokrajina, pla\xc5\xbee), predvsem na ve\xc4\x8d kot 800 tropskih otokih v Panamskem zalivu.'